Un anunț extrem de important pentru milioane de români, în legătură cu facturile la curent și gaze, a fost făcut joi, 30 mai 2024, de ministrul Energiei, Sebastian Burduja.
La începutul acestui an, în spațiul public a apărut informația conform căreia, în 2024, legislația privind plafonarea prețurilor la energie și gaze naturale ar putea suferi modificări importante.
Între timp, guvernanții ar fi renunțat la orice tentativă de modificare a actualei scheme. Ministrul Energiei, Sebastian Burduja, a spus că plafonările curent și la gaze naturale se vor menține.
În opinia oficialului, menţinerea schemei de compensare-plafonare este ”o idee corectă” în contextul în care instabilitatea regională este încă semnificativă. Pe de altă parte, Burduja a spus, într-o conferinţă de presă, că Executivul se preocupă încă de pe acum de ceea ce se va întâmpla de la anul.
Ministrul a spus că facturile românilor care au avut un consum de peste 300 kW/lună au scăzut cu până la 10 procente. ”Am menţinut schema de compensare-plafonare şi cred că este o idee corectă, în contextul în care instabilitatea regională este încă semnificativă. Ştiţi bine că am optimizat Ordonanţa 27 şi acum o lună şi ceva am văzut efecte şi la consumatori.
Au început să scadă facturile la gaze cam cu 15% în evaluarea noastră, la energie electrică, pentru cei cu un consum de peste 300 kilowaţi/h pe lună, cam cu 10%, poate chiar un pic mai mult decât atât. Şi asta înseamnă că există o concurenţă sub plafonul final la consumator.
Furnizorii se luptă între ei să asigure un preţ cât mai mic la factură, pentru că altfel riscă să piardă clienţi. E corect să ne preocupăm încă de pe acum de ce se întâmplă de la anul. Sigur că noi vom monitoriza se se întâmplă între timp”, a spus Burduja.
Executivul se luptă în această perioadă pentru a menţine această schemă de compensare-plafonare. S-au purtat discuții inclusiv cu Bruxelles-ul. Pe de altă parte, ministrul Energiei dă asigurări că, în cazul renunțării la această Ordonanță, pentru românii vulnerabili se va găsit o soluție de ajutor.
”Dacă va fi nevoie, vom menţine această schemă de compensare-plafonare şi cu discuţii la Bruxelles, pentru că asta trebuie făcută în nişte condiţii la nivel european.
Dacă nu vom putea să o menţinem în forma actuală, cu siguranţă vom găsi o variantă să-i protejăm pe românii vulnerabili. De fapt, aceasta este şi direcţia europeană: să nu dai un sprijin pentru toţi consumatorii“, a mai afirmat Burduja.